Genre: Opinion/Argumentation

Minuli torek, 23. aprila 2013, so se v Galeriji Emporium predstavile slovenske blagovne znamke, Marta Vodeb, Terra Urbana, Nelizabeta in Urša Zrnec ter Pentlja by Goga s kolekcijama nakita. <p/> Na prekrasen pomladni večer je Galerija pripravila čaroben dogodek, ki ga je v pritličju otvorila Marta Vodeb. Manekenke so se sprehodile po impozantnem Galerijinem stopnišču ob glasovih slovenskih zimzelenih melodij, odete v kolekcijo Dekle iz Zlate ladjice iz svile, čipke in volne ter okrašene s kratkimi rokavičkami, pentljami in perlami. Kolekcija je romantična, nežna in nostalgična ter vredna pohval. <p/> Nadstropje višje je z znamko Terra Urbana zaživela narava. Kolekcijo Dragonfly married butterfly SS2013 je navdihnil svet metuljev, zato gre za preplet nežnosti z močjo, tradicije s trendom in človeku ter naravi prijazne tkanine. <p/> V zgornjem nadstropju je zimzelenčke zamenjala udarna elektronska glasba, tekoče stopnice pa so služile kot prefekta kulisa za poletno in tudi del zimske kolekcije za sezono 2013/14 blagovne znamke Nelizabeta. Inspiracija za poletno kolekcijo so dvajseta leta, art deco in športna moda, za zimsko kolekcijo pa narodne noše bivše Jugoslavije in vojaške uniforme. Ne samo oblačila, tudi čevlji in torbice so avtorsko delo oblikovalke Neli Štrukelj. Vsi izdelki nastajajo v domači delavnici v Sežani, kjer ekipa Nelizabete pri delu združuje izkušnje starih mojstrov s sodobno tehnologijo in inovacijami. V poletni in jesensko-zimski kolekciji najbolj prepričajo plašči. <p/> V pritličju smo si ogledali tudi nakit Urše Zrnec iz stekla ter Pentlja by Goga v živahnih neonskih barvah, ki kar kričijo po poletju. <p/> Petra Draškovič iz Galerije Emporium je za Fashionista.si povedala, da so slovenski oblikovalci vedno bolj prepoznavni in prodajni tudi v Galeriji. Posebno uspešne so kolekcije nakita, po katerem radi posegajo tudi turisti in drugi obiskovalci iz tujine. Poudarila pa je, da je veliko odvisno tudi od oblikovalca samega in njegove volje, narediti kaj za prepoznavnost blagovne znamke ter njeno promocijo. "V Galeriji smo ponosni, da gostimo tudi slovenske oblikovalce. Naša vrata so odprta za vse, vsak lahko pristopi k nam, pokaže svoje kolekcije, mi pa ocenimo, ali so dovolj kakovostne in dovolj komercialne, da lahko sodelujemo. Razvoj slovenske mode nas zelo veseli." <p/> Drugi dan tedna mode so s predstavitvami svojih kolekcij zapolnili Urša Drofenik, Simona Lampe, Maja Štamol, Vladimira Kralj in Miro Misljen v prvem delu ter Matevž Faganel, Sanja Grcić, Nicola De Main, Aleksandra Brlan in Maja Ferme v večernem delu. <p/> V popoldanski reviji sta z nosljivo in prodajno kolekcijo prijetno presenetili Simona Lampe in Maja Štamol. Večerno revijo je odprl Faganel, ki se je tokrat postavil malo izven svoje comfort cone in presenetil z oblekami in pleteninami, kombiniranimi z usnjem. Pri oblikovanju kolekcije je sodeloval z Ano Lazovski in krznarstvom Eber. <p/> Pohvale vredno je tudi čisto krojenje Sanje Grcić, kjer so modni poznavalci opazili predvsem njene plašče. Sanja je ta večer, tako kot Urša Jerkič, nosila zdaj že slavno srajco Nataše Peršuh, ki jo je oblikovalka poslala na pisto na lanskem tednu mode. <p/> Maja Ferme se je na tokratni reviji odločila za prav nič subtilno kritiko družbe, ki jo je podkrepila z rock n' roll glasbo, udarnimi parolami in težkimi okrasi tako na večernih oblekah kot na jaknah in plaščih. Šušlja se, da je menda vsako bleščico, vsak kamenček, vsak detajl sama prišila na svoja oblačila.